Versindaba » Blog Archive Wicus Luwes. Die metafoor as geneesmiddel : Versindaba
Wicus Luwes. Die metafoor as geneesmiddel
Die geheim lê daarin om die probleem vas te maak aan iets konkreets. Die konkrete entiteit kan aangepak word op konkrete maniere. Digkuns het 'n spesiale plek in die geneeskuns. Daar is die ritme wat staan teenoor lewensritme; die herhaling wat staan teenoor patrone in ons lewe. Ek wil met hierdie rubriek egter aandag gee aan die belangrikheid van die metafoor. Die metafoor stel een ding gelyk aan 'n ander. 'Gelyk aan' is miskien 'n sterk stelling. Dit is nie altyd waar dat een ding wat 'Soos' 'n ander is, daaraan gelyk gestel kan word nie. Daar is slegs sekere eienskappe wat ooreenstem.
Die mens as pasiënt wat sielkundig behandel word, het dikwels 'n sekere manier waarop hul oor die probleem sou praat. Die probleem word 'n metafoor. Die digkuns kan hier 'n belangrike rol speel in die interpretasie en behandeling van die metafore. Daar is heelwat informasie op die internet oor behandeling deur middel van poësie. Daar is egter 'n ander invalshoek wat ek misgekyk het: die geneser kan digkuns gebruik tydens die proses van diagnose. Ek het hierdie moontlikheid misgekyk en dit maak vir my sin, aangesien 'n geneeskundige soms fisiese en abstrakte grense moet kruis om by die oorsaak van die probleem uit te kom.
Ek (WL) het 'n paar vrae oor die gebruik van metafore aan Louis Awerbuck (LA), 'n kliniese sielkundige, gestel. Awerbuck is mede-aanbieder van die radioprogram, 'Wie is Ek met Louis en Lise' op RSG. In die program word luisteraarsvrae bespreek.
WL: Hoe kan die gebruik van metafore 'n mens help om probleme en spesifiek emosionele probleme te identifiseer?
LA: Mense sukkel oor die algemeen om hulle eie probleme te identifiseer, en meestal is een van die eerste take van 'n psigoterapeut om die persoon te help om die probleem in verstaanbare taal te beskryf. Dit is dan die taak van terapeut om die persoon se beskrywing te herdefinieer in 'n kliniese beskrywing. So word daar byvoorbeeld in sommige kulture gereeld die metafoor: "my bloed is donker/swart" gebruik om 'n teneergedrukte gemoedstemming te beskryf. Kliniese definisie: depressie.
WL: Hoe kan die gebruik van metafore 'n mens help om probleme te behandel?
LA: Baie keer so eenvoudig as deur middel van beelding. Om byvoorbeeld angs as 'n monster met spesifieke eienskappe te verbeel en te visualiseer, maak dit makliker om jouself byvoorbeeld te visualiseer as superheld wat die monster oorwin.
WL: Ek hoor dikwels mense sê: "Ek wonder hoekom 'n sekere probleem oor my pad moes kom." Hoe kan 'n mens die 'pad'-metafoor gebruik om 'n situasie in iets positiefs te omskep?
LA: Dit is seker een van die mees bekende metafore vir geestelike of sielkundige groei. Daar word daarna verwys as "die pad wat ek moet stap",of "haar pad wat sy self gekies het". 'n Pad-metafoor kan baie keer kragtig gebruik word deur dit as 'n tydlyn van mens se lewe aan te dui ("lewenspad"), en dan van buite af (soos 'n toeskouer) daarna te kyk. Sodra afstand verkry word van die metafoor is die persoon nie meer deel van die metafoor nie.
WL: Hoe kan 'n metafoor 'n mens help om eienaarskap van 'n probleem te neem?
LA: Deur 'n subjektiewe emosionele ervaring te omskep in een konsep, is om beheer te kan neem. As mens 'n unieke metafoor vir jou lyding kan skep, help dit met die gee van betekenis. Betekenis in sy kern is die fenomenologie van waarom en hoe jy ervaar wat jy ervaar. Wat kan meer eienskap as dit gee?
WL: Kan die skryf van 'n gedig dieselfde uitwerking hê as 'n kind wat byvoorbeeld sy omstandighede sou teken?
LA: Verseker. Net soos onbewuste indrukke, word taal ook onbewustelik gevorm. Die kreatiewe proses van dig leen homself baie sterk tot 'n terapeutiese omgewing, om eerstens afstand te kry om te kan beskryf hoe die self met 'n krisis omgaan, asook om 'n unieke metafoor te skep vir die probleem wat help met eienaarskap.
WL: Watter gedigte of watter digter se werk het al 'n emosionele impak op u gehad?
LA: Daar is vele, maar sonder om te weet hoekom: Kipling, Watermeyer, gert vlok nel, Breytenbach. Wat is mooier as: "vier sterk mure teen die suiderwind, my swartoog vrou, my blondhaarkind" (Watermeyer)
WL: Watter raad sou u vir mense gee om metafore / digkuns te gebruik om probleme aan te spreek?
LA: Vir die wat vaardig is in digkuns sou die aanbeveling wees om 'n metafoor te skep waarmee objektief en subjektief geïdentifiseer kan word: jy moet dit kan "sien", maar ook voel.
Ek besef al meer dat die bespreking en skryf van metafore en by implikasie, gedigte, 'n manier is om die groter prentjie beter te verstaan. Uit de antwoorde het ek as leek geleer dat die losmaak van die metafoor net so belangrik as die vasmaak is. Die afstand tussen die pad-metafoor en die padgebruiker is 'n groot deel van die genesingsproses. Ek het in die inleiding daarna verwys dat die vasmaak van die metafoor die geheim is en miskien (net miskien) is die losmaak van die metafoor een van die moontlike oplossings van daardie geheim.